b'\n_START_ARTICLE_\nSeb\xc3\xbck Tegin\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nSeb\xc3\xbck Tegin syntyi todenn\xc3\xa4k\xc3\xb6isesti 940-luvulla ja h\xc3\xa4nen el\xc3\xa4m\xc3\xa4ns\xc3\xa4 varhaisista vaiheista tiedet\xc3\xa4\xc3\xa4n vain v\xc3\xa4h\xc3\xa4n. Seb\xc3\xbck Tegin oli turkkilaistaustainen ja kuului mahdollisesti karlukien heimoon. H\xc3\xa4nen kotiseutunsa olivat nykyisess\xc3\xa4 Kirgisiassa sijaitsevan Issyk Kul -j\xc3\xa4rven rannikkoalueet. My\xc3\xb6hemmin h\xc3\xa4n toimi Alp Tegin -nimisen samanidien alaisuudessa toimineen turkkilaistaustaisen sotilasorjan sotilasp\xc3\xa4\xc3\xa4llikk\xc3\xb6n\xc3\xa4. Alp Tegin oli samanidien kruununperimyyteen liittyneiden kiistojen j\xc3\xa4lkeen paennut Ghazniin, jossa h\xc3\xa4n syrj\xc3\xa4ytti paikallisen hallitsijasuvun. Alp Tegin ja h\xc3\xa4nen v\xc3\xa4litt\xc3\xb6m\xc3\xa4t seuraajansa tunnustivat kuitenkin samanidien yliherruuden. Seb\xc3\xbck Tegin nousi hallitsijaksi vuonna 977 ja h\xc3\xa4nt\xc3\xa4 pidet\xc3\xa4\xc3\xa4n ghaznavidien hallitsijasuvun perustajana. Alkuvuosinaan h\xc3\xa4n oli kuitenkin muodollisesti edelleen samanidien kuvern\xc3\xb6\xc3\xb6ri._NEWLINE_Hieman valtaantulonsa j\xc3\xa4lkeen uutta hallitsijaa uhkasi D\xc5\xbeajapala niminen hindu\xc5\xa1ah. Alivoimaisen Seb\xc3\xbck Teginin onnistui kuitenkin torjua t\xc3\xa4m\xc3\xa4n hy\xc3\xb6kk\xc3\xa4ys Ghaznia vastaan, jonka j\xc3\xa4lkeen h\xc3\xa4n alkoi vallata alueita hindu\xc5\xa1aheilta edeten kohti Pan\xc5\xbeabia. Seb\xc3\xbck Teginin kasvattaessa valtakuntaansa samanideille ilmestyi uusi uhka pohjoisesta. Karakhanidit olivat alkaneet levitt\xc3\xa4yty\xc3\xa4 Keski-Aasiata Syrdarjan etel\xc3\xa4puolelle. Samanidien armeijaa hallitsivat turkkilaistaustaiset komentajat, jotka olivat keskittyneet kiistelem\xc3\xa4\xc3\xa4n kesken\xc3\xa4\xc3\xa4n. Heikentyneet samanidiemiirit kutsuivat apuunsa Seb\xc3\xbck Tegin, joka p\xc3\xa4\xc3\xa4tyi kuitenkin hylk\xc3\xa4\xc3\xa4m\xc3\xa4\xc3\xa4n entiset ylemp\xc3\xa4ns\xc3\xa4. Karakhanidien hy\xc3\xb6k\xc3\xa4tess\xc3\xa4 vuonna 996 h\xc3\xa4n vaihtoi puolia ja samanidien entiset alueet jaettiin karakhanidien ja Seb\xc3\xbck Teginin kesken. Amudarjasta tuli kahden valtakunnan raja._NEWLINE_Seb\xc3\xbck Tegin kuoli vuonna 997. Kuolemaa seurasi lyhyt veljessota h\xc3\xa4nen poikiensa v\xc3\xa4lill\xc3\xa4, jonka voittajaksi osoittautui ghaznavidien sittemmin kuuluisimmaksi hallitsijaksi osoittautunut Mahmud Ghaznilainen, joka levitti edelleen valtakunnan rajoja Iraniin ja Intiaan.'